Komisijos Reglamentas (EEB) Nr. 3994/88
1988 m. gruodžio 21 d.
iš dalies keičiantis Reglamentą (EEB) Nr. 890/78, nustatantį išsamias apynių sertifikavimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1971 m. liepos 26 d. Tarybos reglamentą (EEB) Nr. 1696/71 dėl bendro apynių rinkos organizavimo [1] su paskutiniais pakeitimais, padarytais Reglamentu (EEB) Nr. 3998/87 [2], ir ypač į jo 2 straipsnio 5 dalį,
kadangi Komisijos reglamente (EEB) Nr. 890/78 [3] su paskutiniais pakeitimais, padarytais Reglamentu (EEB) Nr. 3589/85 [4], nustatyta, kad 1977 m. liepos 19 d. Tarybos reglamento (EEB) Nr. 1784/77 dėl apynių sertifikavimo [5] su paskutiniais pakeitimais, padarytais Reglamentu (EEB) Nr. 2039/85 [6], 5 straipsnyje nurodytas sertifikatas gali būti išduotas tik tiems apyniams, kurie atitinka Reglamento (EEB) Nr. 1696/71 1 straipsnyje pateiktą apibrėžimą bei Reglamento (EEB) Nr. 890/78 I priede išdėstytus minimalius prekybos reikalavimus;
kadangi patirtis parodė, kad neįmanoma išvengti, kad į bandinius nepatektų kitų apynių veislių dalelės; kadangi šis faktas nepablogina sertifikuotino produkto savybių; kadangi dėl to turėtų būti leidžiami labai nedideli šių dalelių kiekiai; kadangi Reglamentas (EEB) Nr. 890/78 turėtų būti atitinkamai pataisytas;
kadangi šiame reglamente numatytos priemonės atitinka Apynių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 890/78 I priedo stulpelio, pavadinto "Apibūdinimas", c eilutė "dažniausiai tai nėra spurgo likučiai" keičiama tokiu tekstu:"dažniausiai tai nėra spurgų likučiai; didžiausi nurodyti kiekiai, kuriuos gali sudaryti ir kitų, nei sertifikuojami, apynių veislių dalelės, sudarančios iki 2 % svorio"
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1988 m. gruodžio 21 d.